ఇన్ఫీలోకి నందన్‌ రీఎంట్రీ..!
- నాన్‌ఎగ్జిక్యూటివ్‌ చైర్మెన్‌గా రంగ ప్రవేశం!
- అమెరికా పర్యటన అర్థాంతరంగా రద్దు
- బెంగుళూరులోే బస చేసి పరిస్థితి సమీక్ష
బెంగళూరు: ఐటీ దిగ్గజం ఇన్ఫోసిస్‌లో నెలకొన్న సంక్షోభానికి తెర దించేలా వేగంగా అడుగులు పడుతున్నాయి. ఇందుకు గాను సంస్థ వ్యవస్థాపక సభ్యులలో ఒకరైన నందన్‌ నిలేకని చురుకైన పాత్ర పోషిస్తున్నట్టుగా సమాచారం. చైర్మెన్‌, ఎండీగా విశాల్‌ సిక్కా రాజీనామాతో ఇన్ఫీ ప్రతిష్ట ఇటు దేశీయంగాను.. అటు విదేశాల్లోనూ.. దిగజారుతూ వస్తోంది.ఈ నేపథ్యంలో తలెత్తిన పరిణామాలకు ఫుల్‌స్టాప్‌ చెప్పేందుకు గాను నిలేకని తిరిగి సంస్థ పాలనలోకి అడుగుపెట్టనున్నట్టుగా వినవస్తోంది. ఇన్ఫీ బోర్డులో నాన్‌-ఎగ్జిక్యూటివ్‌ చైర్మెన్‌గా ఆయన తిరిగి రంగ ప్రవేశం చేస్తారని కంపెనీలోని అభిజ్ఞ వర్గాలు చెబుతున్నాయి. ఇందుకోసమే ఆయన తన రెండు నెలల అమెరికా పర్యటనను అర్ధాంతరంగా రద్దు చేసుకొని బెంగు ళూరులోనే బస చేస్తున్నట్టు సమాచారం. కంపెనీలో సంక్షోభానికి చరమగీతం పాడి ఇన్ఫీని తిరిగి గాడిలో పెట్టాలని నిలేకని సీరియస్‌గా యోచిస్తున్నట్టుగా సమాచారం. 2002 నుంచి 2007 వరకు ఇన్ఫీ సీఈవో గా బాధ్యతలు నిర్వర్తించిన అనుభవం నిలేకనికి ఉంది.
మూర్తి ఆరోగ్యం అనుకూలించకేనా..!
కంపెనీ సహవ్యవస్థాపకులు నారాయణమూర్తి ఇన్వెస్టర్లతో బుధవారం నిర్వహించ తలపెట్టిన సమావేశం వాయిదా పడింది. మూర్తి అనారోగ్య కారణాలరీత్యా బుధవారం సాయంత్రం 6.30 గంటలకు జరపాల్సిన సమావేశాన్ని ఈ నెల 29కి వాయిదా వేశారు. ఇన్ఫోసిస్‌ వ్యవస్థాపకులు నారాయణ మూర్తి ఆరోగ్యం బాగులేక పోవడం.. సంస్థలో సంక్షోభం అంతకంతకు పెరిగిపోతున్న కారణంగానే నిలేకని తిరిగి సంస్థలోకి అడుగు పెట్టే దిశగా యోచిస్తున్నట్టుగా సమాచారం. ఇందులో భాగంగానే ఆయన ఇప్పటికే వ్యవస్థాపక సభ్యులకు బోర్డుకు మధ్య నెలకొన్న విబేధాలను సర్దుమానిపే పనిని ప్రారంభించినట్టుగా తెలుస్తోంది. సిక్కా రాజీనామా వార్తలు వెలువడిన మరుసటి రోజు నుంచే నిలేకని రంగంలోకి దిగి నిరంతరాయంగా సంస్థను నిలబెట్టే ప్రయత్నాలు చేస్తున్నట్టుగా తెలుస్తోంది.
ఆ నలుగురికి పదవీ గండమే..
ఇన్ఫీ బోర్డులోకి నిలేకని తిరిగి రంగ ప్రవేశం వార్తల నేపథ్యంలో సంస్థలో వ్యవస్థాపకులకు వ్యతిరేకంగా వ్యవహరిస్తూ వచ్చిన వారిపై ఒత్తిడి అంతకంతకు పెరుగుతోంది. నిలేకని గనుక బోర్డులోకి వస్తే నలుగురికి పదవీ గండం ఏర్పడే అవకాశాలు ఉన్నట్టుగా తెలుస్తోంది. ఇన్‌చార్జి చైర్మెన్‌ ఆర్‌. శేషశాయి. కో-చైర్మెన్‌ రవి వెంకటేశన్‌, ఆడిట్‌ కమిటీ చైర్మెన్‌ రూపా కుద్వా, నామినేషన్‌ కమిటీ చైర్మెన్‌ జెఫ్‌ లెహమన్‌ పదవీ గండం తప్పకపోవచ్చని వారు చెబుతున్నారు. అయితే సంస్థను చక్కబెట్టేందు కోసం నిలేకని తాత్కాలికంగా అత్యున్నత హోదాలో కూర్చొని క్రియాశీలకంగా వ్యవహరి ంచనున్నట్టుగా తెలుస్తోంది. సమర్థవంతుడైన కొత్త సీఈవోను ఎంపిక చేసిన తరువాత ఆయన తిరిగి ఆ బాధ్యతల నుంచి తప్పుకోంటారని కంపెనీ వర్గాల ద్వారా తెలుస్తోంది. నందన్‌ నిలేకనికి అప్పగించే బాధ్యతలపై మరో 48 గంటల్లో స్పష్టత వచ్చే అవకాశం ఉన్నట్లు సమాచారం. నిలేకని ఇన్ఫోసిస్‌లోకి తిరిగి రానున్నారన్న వార్తలు అటు స్టాక్‌మార్కెట్‌లో కూడా ఉత్సాహం నింపాయి.
మీ స్నేహితులకు రికమెండ్ చెయ్యండి